በአዲስ አበባ ከተማ የኮሮና ቫይረስ ተጠቂዎች ቁጥር 449 ደረሰ
የአዲስ አበባ ከተማ ጤና ቢሮ ማክሰኞ ግንቦት 18 ቀን 2012 ዓ.ም. ባወጣው መግለጫ፣ በከተማው በተደረጉ የላቦራቶሪ ምርመራዎች እስከ ሰኞ ግንቦት 18 ቀን 2012 ዓ.ም. ድረስ 436 ሰዎች የኮሮና ወረርሽኝ ተጠቂ መሆናቸው ተረጋግጧል አለ፡፡ ማክሰኞ ዕለት ጤና ሚኒስቴር ባወጣው ሪፖርት መሠረት 13 ተጨማሪ ቫይረሱ የተገኘባቸው ሰዎች ሲታከሉበት ቁጥሩ 449 ሆኗል፡፡የከተማው ጤና ቢሮ ባወጣው መረጃ መሠረት አዲስ ከተማ 69፣ አራዳ 21፣ ቦሌ 54፣ ጉለሌ 38፣ ኮልፌ ቀራንዮ 38፣ ልደታ 122፣ ንፋስ ስልክ ላፍቶ 27፣ ቂርቆስ 16፣ የካ 25፣ አቃቂ ቃሊቲ 8፣ እንዲሁም አድራሻቸው በመጣራት ላይ ያለ 18 ናቸው፡፡በጤና ቢሮው ሪፖርት መሠረት 174 ሰዎች የውጭ አገር ጉዞ ታሪክና በበሽታው ከተያዘ ሰው ጋር ግንኙነት የላቸውም፡፡ ይህም የሚያሳየው በአዲስ አበባ ከተማ በኅብረተሰቡ ውስጥ ዕለት ከዕለት በስፋት እየተሠራጨ መሆኑን ነው ሲል ቢሮው አስረድቷል፡፡በአዲስ አበባ የኮሮና ወረርሽኝ ሥርጭት መጨመሩ እያንዳንዱ የከተማው ነዋሪ በቫይረሱ የመያዝ ዕድሉ ከፍተኛ መሆኑን አመላካች ነው ያለው የጤና ቢሮው፣ ተጨማሪ ምርመራ ቢደረግ ቁጥሩ ከዚህ ሊያሻቅብ እንደሚችል አስታውቋል፡፡የጤና ቢሮ ኃላፊው ዶ/ር ዮሐንስ ጫላ፣ ‹‹ቫይረሱ አገራችን መግባቱ ከተገለጸበት ዕለት በኋላ ባሉት የመጀመርያ ሳምንታት እየተወሰዱ የነበሩት ጥንቃቄዎች በመቀዛቀዝ ላይ መሆናቸውን እያየን ነው፡፡ በተቃራኒው ግን የኮሮና ቫይረስ ሥርጭትና ሥጋት ከጊዜ ወደ ጊዜ እየጨመረ ይገኛል፤›› ብለዋል፡፡የቢሮ ኃላፊው መንግሥት ይህንን ሁኔታ ከግምት በማስገባት የተለያዩ ዕርምጃዎችን እየወሰደ መሆኑንና በተጨማሪም ሌሎች ዕርምጃዎችን እንደሚወስድ፣ ኅብረተሰቡም ከመቼውም ጊዜ በላይ አስፈላጊዎቹን ጥንቃቄዎች ማድረግ እንዳለበት አሳስበዋል፡፡የጤና ሚኒስትሯ ዶ/ር ሊያ ታደሰ ማክሰኞ ቀትር ላይ ባቀረቡት ሪፖርት መሠረት በ24 ሰዓታት ውስጥ የቫይረሱ የላቦራቶሪ ምርመራ ከተደረገላቸው 3,410 ሰዎች ውስጥ 46 ሰዎች የኮሮና ቫይረስ ተገኝቶባቸዋል፡፡ ቫይረሱ ከተገኘባቸው ሰዎች መካከል 45 ኢትዮጵያውያን፣ አንዷ ደግሞ የእስራኤል ዜጋ ሲሆኑ፣ ዕድሜያቸው ከ12 እስከ 79 ዓመት የሆኑ 29 ወንዶችና 17 ሴቶች ናቸው ብለዋል።ቫይረሱ በምርመራ ከተገኘባቸው 46 ሰዎች ውስጥ 13 የሚሆኑት ከአዲስ አበባ ሲሆኑ፣ ከእነዚህም መካከል ስምንት ሰዎች የውጭ አገር የጉዞ ታሪክና በበሽታው ከተያዘ ሰው ጋር የታወቀ ግንኙነት የሌላቸው፣ አራት ሰዎች ደግሞ በበሽታው ከተያዘ ሰው ጋር ግንኙነት ያላቸው፣ እንዲሁም አንድ ሰው የውጭ አገር የጉዞ ታሪክ እንዳላቸው ሚኒስትሯ አስረድተዋል። በዚህ መሠረት ኢትዮጵያ ውስጥ እስከ ማክሰኞ ግንቦት 18 ቀን 2012 ዓ.ም. ድረስ በኮሮና ቫይረስ መያዛቸው የተረጋገጠ ሰዎች 701 ደርሰዋል፡፡ ስድስት ሰዎች ከዚህ ዓለም በሞት ሲለዩ፣ ሁለት ጃፓናውያን ወደ አገራቸው መመለሳቸው አይዘነጋም፡፡ ከቫይረሱ ያገገሙ ሰዎች ቁጥር 167 ሰዎች ሲሆኑ፣ አንድ ሰው በፅኑ የሕክምና መከታተያ ክፍል እንደሚገኝ ሪፖርት ተደርጓል፡፡ በኢትዮጵያ 87,264 ሰዎች የላቦራቶሪ ምርመራ እንደተሠራላቸው ለማወቅ ተችሏል፡፡